b'\n_START_ARTICLE_\nBasaliooma\n_START_PARAGRAPH_\nBasaliooma eli ihon tyvisolusy\xc3\xb6p\xc3\xa4 (carcinoma basocellulare) on orvaskeden tyvikerroksesta l\xc3\xa4htev\xc3\xa4 ihosy\xc3\xb6p\xc3\xa4, joka on hitaasti levi\xc3\xa4v\xc3\xa4 ja yleens\xc3\xa4 et\xc3\xa4pes\xc3\xa4kkeit\xc3\xa4 l\xc3\xa4hett\xc3\xa4m\xc3\xa4t\xc3\xb6n haavauma. Se on ihmisell\xc3\xa4 yleisin pahanlaatuinen kasvain. Hoitamattomana se aiheuttaa kudostuhoa, joten leikkausta suositellaan mahdollisimman nopeasti. S\xc3\xa4dehoitoa k\xc3\xa4ytet\xc3\xa4\xc3\xa4n l\xc3\xa4hinn\xc3\xa4 laajalle alueelle levittyneeseen basalioomaan._NEWLINE_Sy\xc3\xb6p\xc3\xa4tyyppi\xc3\xa4 todetaan etenkin ik\xc3\xa4\xc3\xa4ntyneill\xc3\xa4 ihmisill\xc3\xa4, yli 70-vuotiailla. Basalioomaa esiintyy useimmiten kasvoissa ja raajoissa. Se voi ilmenty\xc3\xa4 muun muassa n\xc3\xa4ppyl\xc3\xa4n\xc3\xa4 ja ihon v\xc3\xa4rinmuutoksena. Kuten muissakin ihosy\xc3\xb6p\xc3\xa4tyypeiss\xc3\xa4, auringonvalo on riskitekij\xc3\xa4._NEWLINE_Hoitotulokset ovat hyv\xc3\xa4t, sill\xc3\xa4 noin 90\xc2\xa0prosenttia on elossa viiden vuoden kuluttua. Koska basalioomaa esiintyy l\xc3\xa4hinn\xc3\xa4 ik\xc3\xa4ihmisill\xc3\xa4, kuolinsyy voi olla muu tauti, joten eloonj\xc3\xa4\xc3\xa4misprosentti sy\xc3\xb6v\xc3\xa4n suhteen on suurempi.'